[{"text_idx": "#000000", "text": "\u201cOs ydych yn dod i\u2019r Arcedau, rydych chi\u2019n chwilio am rywbeth unigryw, rhywbeth gwahanol o ansawdd da,\u201d meddai Steve Barker. A dylai ef wybod, ei deulu ef greodd y siop ddillad boblogaidd Barkers yng Nghaerdydd yn 1979, yng Nghanolfan Dewi Sant yn gyntaf cyn ymgartrefu yn Arce\u0302d y Castell. Nawr, pedwar degawd yn ddiweddarach, mae Steve yn rhedeg y Barkers Tea House poblogaidd ar safle\u2019r hen siop ddillad, yn ogystal a\u0302 Barkers Tea House yn Arce\u0302d y Stryd Fawr ac, yn fwyaf diweddar, Gin & Juice, yr unig fan am salad a choctel yn y ddinas."}, {"text_idx": "#000001", "text": "Yn darparu suddion amrwd, saladau gyda chynhwysio arbennig o fuddiol ac iachus a bagelau blasus yn ystod y dydd, mae Gin & Juice yn trawsnewid yn y nos, gan weini dros 200 jin a choctel jin y tu mewn i\u2019r clwb yfed chic, clud gyda seddi melfed. \u201cRydyn ni wedi ailwampio\u2019r safle yn llwyr ond wedi cadw golwg a theimlad yr arcedau Fictoraidd, sydd mor unigryw,\u201d meddai Steve, \u201cmae ymwelwyr bob amser yn nodi\u2019r bensaerni\u0308aeth ac maent yn dwlu ei fod o dan orchudd ac ar gyfer cerddwyr. Mae pobl yn mwynhau eistedd y tu allan a gallu gweld y Castell a mwynhau coffi neu goctel. Mae\u2019n teimlo\u2019n eithaf cosmopolitaidd.\u201d"}, {"text_idx": "#000002", "text": "Dros y blynyddoedd, myfyria Steve, mae wedi gweld newid o bobl sydd am siopa yn unig, i eisiau popeth \u2013 o siopa a gweithgareddau hamdden i rywle i gael neud eu gwallt a\u2019u colur cyn mynd allan yn y dref. \u201cYr hyn sy\u2019n ein gosod ni ar waha\u0302n yw\u2019r Castell, y dreftadaeth a hanes y ddinas,\u201d esbonia Steve, \u201cGall pobl dreulio diwrnod yn y Castell neu Stadiwm y Principality, siopa mewn siopau annibynnol gwych, bwyta pryd a mwynhau coffi yma yn y prynhawn ac yna, yn y noson ddod yn o\u0302l a mwynhau diod neu ddau.\u201d"}, {"text_idx": "#000003", "text": "Gyda bwytai newydd a bariau coctel yn agor gerllaw, mae Steve yn sicr bod Gin & Juice, a\u2019r busnesau cyfagos, yn rhan o adfywiad Ardal y Castell fel cyrchfan ar gyfer ymwelwyr a\u0302\u2019r ddinas. \u201cMae\u2019r arcedau\u2019n datblygu\u2019n brif gyrchfan gyda\u2019r nos yn y ddinas,\u201d meddai Steve, \u201cMaen nhw bob amser wedi bod ar gyfer pobl sy\u2019n chwilio am yr hyn sy\u2019n newydd, rhywbeth mwy na\u2019r hyn a ddarganfyddwch ar eich stryd fawr gyffredin.\u201d"}]